LidanRubinov/Halacha-QA huggingface dataset:
שאלה: גוי בשבת במזג אויר חורפי קשה: בשבת האחרונה התארחתי עם 30 איש נוספים במקום ארוח בצפון. בשבת זו היה מזג אויר חרפי קשה במיוחד וחלק מהאנשים סבלו מהצטננות בדרגות שונות. במהלך הארוחה לאחר תפילת הבוקר, נגמרו המים במיחמים החשמליים. נערך וויכוח אם מותר לרמוז לנכרי על התקלה, במגמה שיוסיף מים למיחם וזאת מבלי שישנה את המתג החשמלי ממקומו במצב שבת ולא יעבור למצב הרתחה. לא כשיטה אלא בהתחשב במצב המיוחד של מזג אויר קשה וחלק מהציבור סובל מהצטננות. אודה לכב הרבנים על תשובתכם, בברכת התורה ולומדיה.
תשובה: וודאי שזה אסור. אפילו אם הגוי עושה זאת מאליו, אם הוא בישל מים בשבת אסור לשתות אותם. וגם אם בישל עבורו. בנר או בחשמל יש לנו כלל, נר לאחד נר למאה, אבל במים הוא יכול להרבות. ובוודאי במלון שהוא עושה זאת בשביל האורחים.
שאלה: חקלאות מחוץ לארץ ישראל: האם קיים איסור הלכתי על עבודת חקלאות מחוץ לגבולות ארץ ישראל? האם מותר לטעת עצים בחו"ל בטו בשבט?
תשובה: וברכת ד' א. אפשר לעבוד. ב. מותר. בודאי עדיף לעבוד בארץ אבל אין איסור בחו"ל. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: תשובה על חילול ה : עשיתי מעשה שגרם לחילול ה, גם לעיני חילונים וגם לעיני גויים. איך אפשר לחזור בתשובה?
תשובה: יעשה באותו מקום דבר שיגרום לקידוש ה' (שישבחו ויפארו את תורת ה') כפעולה הפוכה למעשה שעשה.
שאלה: התנהלות על פי השיטה האנתרופוסופיה: האם התנהלות בשיטה האנתרופוסופית "כשרה"?
תשובה: : אם מתייחסים אליה כדת וכאמונה זה אסור. אין לנו דת אחרת מלבד האמונה הישראלית הטהורה. השיטה האנתרופוסופית הינה בליל של דתות ומחשבות אנושיות. אם רוצים לקחת את הרווחים הטיפוליים לאנשים שיש להם קשיים נפשיים צריך לשאול מישהו שמתמחה יותר בצורות הטיפול שלהם.
שאלה: בעניין בדיקת בצל: ב"ה לכבוד הרב יהודה עמיחי שליט"א! ברשות הרב, זו שאלה אם וכיצד לנהוג בהערה לאחות שלי בעניין בדיקת בצל. אחותי שתחי, לאחר ששמעה על כך שיש לשטוף גלד גלד, אמרה שזה מאד מאד קשה לה להפריד בין הגלדים, והיא אמרה שלכן היא חתכה ל"קוביות", ריבועים קטנים, והשרתה במים כמה דקות לא יודע אם עם אמה או סבון או לא, ואיני יודע אם היא שטפה את זה אחר כך, וגם איני יודע אם כשחותכים לריבועים אז ממילא כל גלד מופרד מחבירו או לא. לאור כל הנ"ל אני שואל כיצד עלי לנהוג, ומה אני צריך לומר לה אם בכלל? לכבוד הרב וסליחה על האריכות.
תשובה: וברכת ד' עדיף להפריד גלד גלד, מכיוון שהחרקים הם בין הגלדים ויורדים בשטיפה. לעומת זאת ברבועים קטנים נשארים גלדים דבוקים. בכל אופן יש כאן רק ספקות ועל כן לכתחילה יש להפריד אבל אם כבר נעשה בדרך המתוארת (רבועים קטנים) אפשר לאכול, ובייחוד אם זה זה כבר עבר בישול. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: צלית כבד ובשולו: אני שואלת בשם אמי: האם אחרי צלית כבד מ - 2 צדדים עם מלח, האם אחרי זה צריך להדיח להשרות גם כן במים חצי שעה פלוס לשים שעה במלח ורק אחרי זה לבשלו?
תשובה: וברכת ד' לאחר הצליה יכולים לאכול את הכבד. אם רוצים לבשלו, לדעת הרמ"א יש להדיחו ולאחר מכן לבשל. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: פניה לאגודה לתרבות הדיור: אני גרה בפרוייקט ובו 64 בתים הרשומים עפ"י חוק כבית משותף וחייבים בת ועד בית. ישנן כמה משפחות שאינן משלמות ועד בית (לא מסיבות של קשיים כלכליים). הועד עד כה נמנע מלתבוע אותם בבית דין (בעיקר בגלל חוסר זמן - הרי כולם עובדים והטיפול ב64 בתים הוא מספיק קשה ומצריך הרבה זמן. וכמובן מפני שאף ועד עד עכשיו לא רצה ליצור אווירה לא נעימה בין השכנים ע"י תביעתם בבית דין). בכדי ליישב את העניין, הועד הציע לשכנים אילו "פשרה" ממניעים של בית למרות שעפ"י החוק הם חייבים בת מלא של דמי ועד בית - אך הם לא קיבלו את ההצעה. האם מותר עפ"י הלכה לפנות לאגודה לתרבות הדיור בכדי שהם יטפלו בנושא אי ת ועד בית?
תשובה: כן, זה תפקידם.
שאלה: הכשרת כירה חשמלית: קיבלנו כירה חשמלית משומשת מאנשים שאינם שומרים כשרות, איך עלינו להכשיר את הכירה? יישר כח!
תשובה: לחמם עד שנייר ייחרך.
שאלה: חובת סוכה באוכל להפיג את המליחות: אדם שאוכל לחם בחג הסוכות, לא על מנת להשביע רעבונו, אלא משום שאכל מאכל מלוח, ורוצה להפיג את המליחות על ידי אכילת לחם, האם חייב בסוכה, כדין מי שאוכל לחם בסוכות, או לא, כמו שמצינו בדיני עיקר וטפל שבברכות הנהנין שלא יתחיב על המזון, אותו דבר בדיני ישיבה בסוכה לא יתחיב בסוכה אם אוכל את הלחם לא לשובע אלא כדי להפיג את המליחות של מאכל אחר?
תשובה: שאלה מעניינת.  ללא נפק"מ הלכתית כיון שמציאות זו אינה קיימת אצלנו  לא מצאתי לעת עתה שדנים בזה. מסברא נראה שחייב בסוכה כיון שאוכל אכילה המחייבת ואין לדמות זה לדיני ברכות.
שאלה: משגיח כשרות: האם קיים תדריך משגיח כשרות?
תשובה: היום כל משגיח כשרות צריך לעבור מבחן ברבנות בכדי לקבל אישור להיות משגיח. ישנם קורסים המכינים למבחן זה. בברכת התורה, WWW.Yeshiva.org.il
שאלה: בירור בדעת הרב בדין זכויות יוצרים: לכבוד הרה"ג דב ליאור שליט"א רציתי לשאול לדעת הרב שמתיר העתקה ושכפול לצרכים פרטיים של דיסקים,ספרים,תמונות וכד, א. האם יודה הרב לאסור כשיהיה כתוב על הספר או הדיסק שהמוכר לא מכר את אפשרות השימוש בו למטרת העתקה ואפילו לשימוש פרטי,מדין מכר לחצאין שיכול מוכר להגביל את זכויות השימוש של הלוקח כחלק מתנאי המכר? אם לא יודה הרב מדוע? ב. איך גם לדעת הרב אפשר לאסור העתקה ושכפול לצרכים פרטיים? ג. האם יש איזה שהוא נוסח שהרב חיבר שיוכל לאסור שימוש ואפי לצרכים פרטיים? היכן אפשר למוצאו?
תשובה: אם הדיסק הופץ למטרה מסחרית אסור להעתיק אותו.
שאלה: נקמה ונטירה עבור הורים וילדים: האם מותר לנקום ולנטור עבור מי שהרע להורי או לילדי? א. אם יש לי זיקה לנקמה ולנטירה (כגון שגם פגע בי תוך כדי). ב. אם אין לי זיקה (כגון שפגע רק בהם). כי הרי דוד המלך ציוה לבנו שינקום באויביו?
תשובה: : יש איסור נקימה ונטירה בין אם פגעו בך ובין אם פגעו בבנך או אביך. גם דוד המלך לא הורה לנטור איבה או לנקום. דוד המלך שהיה מלך ישראל היה ממונה על הופעת הצדק בעולם והוא דאג באופן ממשי לגרום לצדק להופיע בעולם. כל מה שנוגע לעשייה שתקדם את הצדק בעולם ותמלא את העולם ביותר יושר מותר. כל דבר שהוא סתם לשמור איבה או לעשות מעשים שיגרמו להמשך התגלגלות של הרע בעולם זה אסור.
שאלה: בעל כהן בביה"ח בחדר לידה ואח"כ: א. האם אוכל לקבל רשימת בתי חולים שבהם ישנה הפרדה לחדרי יולדות? ב. האם יש צורך להכריח את אשתי שנלך לבי"ח עם הפרדה? (היא רוצה ללכת לבי"ח שאינו מופרד, לא מצד הרופאים, הקירבה וכדו אלא מצד שנוח לה בו) ג. ואם נמצאים בבי"ח שאין בו הפרדה, מה הדין לאחר הלידה? (שהרי כבר אין פיקוח נפש, ואולי היא בגדר מסוכנת ועדיין צריך לחשוש) השאלה נשאלה בהמשך לשאלה "כהן יולד בבית חולים"
תשובה: א. אין לי רשימה כזאת. ב-ג. כל צורכי האישה הם חלק מהלידה.
שאלה: כבוד תלמידי חכמים: אני לא מרגיש שענית לי אני אביא דו שיח: "מותר לשמוע שירת נשים דרך הרדיו" "הרב פוסק אחרת" " ר, אז מה הוא לא באמת רב" "איך אתה אומר את זה קצת כבוד לתלמיד חכם" "הוא לא תלמיד חכם ומותר להגיד את זה פשוט הוא לא תלמיד חכם אז אין גדרים מיוחדים" האם חברי צודק? השאלה נשאלה בהמשך לשאלה "פגיעה בתלמידי חכמים "
תשובה: אי אפשר לענות על כך מבלי לדעת על מי מדובר. כי אם הוא מדבר על רב, אז אכן יש כאן פגיעה. ואם מדובר על סתם אדם, אין במילים שלו פגיעה. וודאי שהשיקול אם המדובר הוא רב או לא אינו נתון לכל אדם אלא רק לתלמידי חכמים שסומכים את הרבנים.
שאלה: הכנת מטרנה בשבת: לכבוד הרב מדוע כתב הרב שצריך כלי שלישי ע"מ להכין מטרנה, האם לא מספיק כלי שני? השאלה נשאלה בהמשך לשאלה "מניקה בשבת "
תשובה: יש לחשוש שמטרנה, שהיא אבקה שקל לבשל אותה, נחשבת כ'קלי הבישול' ולכן יש להכינה בכלי שלישי דוקא.
שאלה: הזכרת נשמות לגדולי ישראל: אני אשכנזי ומתפלל מנחה במנין ספרדי. לאחר תפילת מנחה נערכת אזכרת נשמות או תיקון לנפטרים ששנת פקידתם חלה או יום פקידתם חל. האם מנהג זה מקובל? כאשר ביקשתי להוסיף שמות כגון הרמב"ם או שאר גדולי הדור ביום פטירתם נעניתי שהתיקון מבוצע לא עבור גדולי הדור כי הם נמצאים במדור גבוה. האם נכון? האם לא ראוי לציין שמם ביום היארצייט שלהם?
תשובה: מנהג מקובל אצל ספרדים לקרוא תהילים או זוהר לעילוי נשמות נפטרים. ביחס לגדולי ישראל נהוג ללמוד מדבריהם ולא לעשות אזכרה כמו ליהודים פשוטים.
שאלה: גידול כלב נחייה - כניסה לבית כנסת: כבוד הרב לאחרונה התוודענו לאירגון "המרכז הישראלי לכלבי נחייה" ולפרויקט משפחה אומנת שהוא מארגן (הפרויקט התנדבותי). במסגרת הפרויקט, המשפחה המעוניינת מגדלת במהלך שנה גור כלבים מיוחד המיועד לסייע לעיוורים בפעילותם היומיומית. הכלב אמור להתלוות אל בני המשפחה לכל מקום, ולכל סוג פעילות - כדי להתרגל למגוון הפעילויות שחווה העיוור בחייו. חשוב לציין שלאחר שנת הגידול הראשונה הכלבים עוברים מבחן התאמה לכלבי נחייה, ואלה שאינם עוברים לא ממשיכים לתפקד ככלבי נחייה. בתור זוג דתי החלטנו שחשוב לאמץ כלב כזה בידיעה שגם לעיוורים דתיים תהיה היכולת להשתמש בכלב כזה ביעילות מרובה. מתוך מקום זה, רצינו לשאול מספר שאלות: א. האם ישנן הגבלות שאנו צריכים לדעת עליהם מבחינה דתית והלכתית לאחזקת כלב לצורך שכזה? ב. לגבי כניסה לבית-כנסת - האם יש מקום להתיר כניסה של כלב כזה לבית כנסת, כמובן בצימצום האפשרות שהוא יפריע למינימום האפשרי? יש לציין שמבחינה מעשית הכלב נחשב לכלב נחייה לכל דבר ועניין וניתן להכניסו למקומות שאינם מאפשרים הכנסת כלבים בדר"כ. ראינו בתשובה של הרב פיינשטיין זצ"ל שפסק (ע"פ הבנתנו) שמותר לעיוור להיכנס עם כלב נחייה לבית-כנסת שנבנה "על-תנאי" (כגון בית-כנסת שמותר לאכול ולשתות בו), אך לבית-כנסת שלא נבנה "על תנאי" - הוא מסתפק בדבר. האם לדעת הרב העניין זהה גם בכלב ללימוד נחייה? בסביבתנו יש בית-כנסת אחד שנבנה "על-תנאי" ואחד שלא. האם יש הבדל לענייננו? ג. האם יש איסור הקשור להלכות שבת באחזקת כלב (דוגמת עניין תחומים, טיפול בכלב וכו )? לצורך מידע נוסף, הנה האתר של המרכז הישראלי לכלבי נחייה:
תשובה: אין בארץ בית כנסת על תנאי. אולי כוונתכם לביכנ"ס זמני. הפתרון המוצע הוא שבעל הכלב ישב סמוך לפתח והכלב קרוב אליו, או בחוץ או ע"י הפתח. ביציאה בשבת במקום שאין עירוב יש בעיה של טלטול חפצים ע"י הכלב. מותר לכלב לצאת עם רתמות הנחוצות לשמירתו.
שאלה: טעם אכילת חזיר - המשך: לכבוד הרב, ו על כל התשובות והאתר היפה. רציתי לשאול על תשובת הרב בנוגע לאכילת חזיר. הרב נשאל מה לענות לחילוני ששואל למה החזיר לא כשר, והרב השיב "לא אומר לך הטעם שתורה אסרה לאכול חזיר, כי גבהו מחשבות ד ממחשבותינו וכל הסבר שנאמר לא ממצה את העומק האלקי. אך רק אזכיר פסוק: "נזם זהב באף חזיר אשה יפה וסרת טעם". כלומר, החזיר אפו תמיד מלוכלך כי הוא אוכל זבל והוא מאוס וואף אם ישימו על אפו נזם זהב יפה ישאר מאוס". מתחילת דברי הרב הבנתי שאין כ"כ טעם לנסות להבין את טעמי המצוות, כי אף פעם לא נבין הכל. אולם הדבר לא הסתדר לי עם דברים אחרים שלמדתי כמו דברי הרמב"ם שאדם מחוייב להעמיק בטעמי המצוות עד מקום שידו מגעת, וגם עם מה שלמדתי בשם הרב קוק (אולי אני טועה) שדוקא בדורנו חשוב לעסוק במשמעות המצוות לחיים, וזה מה שהדור מחפש. איני שואל כדי לקנטר חלילה אלא רק כדי להבין את הגישה העקרונית. השאלה נשאלה בהמשך לשאלה "מה הבעיה להשם לעשות את החזיר כשר?"
תשובה: אם אתה רוצה טעם כללי למאכלות האסורות, תמצא זאת בדברי הרב קוק בספר מאמרי הראיה מאמר טללי אורות.
שאלה: מה התיקון שיש לעשות כשספר תורה נפל?: כבוד הרב מס עובדות לפני השאלה: 1.אנו בי"ס ממ"ד יסודי כיתות א-ו (גיל 6-12). 2.יש בספריית בי"ס ארון קודש ובו ס"ת שלנו שהכנסנו בשנה שעברה.(לכל תלמיד יש לפחות אות אחת ). 3.אנו מתפללים בו מידי ר"ח,עד שנעבור למבנה חדש בו יהיה לנו בית כנסת משלנו עם מנין של ההורים. 4.למנין מצטרפים תלמידי אחת הישיבות בעיר. 5.במניין האחרון שהיה ביב בטבת התשע"ב,קיימנו חגיגת בר מצוה לתמיד שלנו שהגיע למצוות. 6.במניין נכחו 100 תלמידים בני 12 (בנים ובנות), 15 תלמידי הישיבה (בני 15-17), 4 מורות, רב ביה"ס. מנהל ביה"ס ומורה מחנך. 7.בזמן הולכת ס"ת לתיבה ספר התורה נפל מידי תלמיד הישיבה שהרימו. הספר נפל על הארץ אבל נשאר עומד ולא נטה על צידו. הספר נמצא בארגז ספרדי. השאלות הנובעות : 1. מה התיקון שיש וחובה לעשות לכל הנוכחים? 2. האם התיקון שוה לכולם? בני מצווה, לפני גיל מצוות, בנות, נשים? 3. האם יש הבדל בתיקון למי שראה שס"ת נופל ולמי שהיה נוכח במנין אבל לא ראה? 4. אם המנהל היה בו ביום בתענית שובבי"ם, זה יכול להחשב גם כתענית על נפילת ס"ת? הערה: המנהל ורב ביה"ס היו ביום תענית. ניתן סכום מסוים לצדקה. נקבע ערב קהילתי ללימוד תורה. אודה לרב על תשובתו הדחופה.
תשובה: בעקרון, כל הנוכחים בזמן נפילת ס"ת ארצה נוהגים להתענות. לא באותו יום אלא קובעים מראש יום מתאים, למשל, ערב ר"ח. תעניתם של המנהל והרב אינה פוטרת את האחרים, מה גם שהם כבר התחייבו לצום מסיבה אחרת. אך במקרה דנן נראה לי שאין צורך לצום, אולי רק חצי יום, אולם חייבים לקבוע יום התעוררות ולהקדיש שעתיים שלוש ללימוד נושא כבוד התורה וקדושתה. וכן הפקת לקחים. אולי ס"ת ספרדי כבד מדי לנערים צעירים ויש להחליפו בספר קטן וקל ללא ארגז.
שאלה: תפילין בבית קברות: אם הכנסתי את התפילין שלי לבית הקברות כאשר הודיעו לי על קבורה והתפילין נשארו במכונית, האם יש פסול בכך?
תשובה: ראשית, לפי דבריך התפילין לא היו בתוך בית הקברות אלא בתוך המכונית. שנית, תפילין לא נפסלות אם הוכנסו לבית קברות.
שאלה: חוב לספק שירות: לכבוד הרב היקר הינני בעלים של חברת אופנה במשך שנים עבדנו עם מנה"ח חיצוני ושילמנו שכרו ללא רבב. לצערי שיטות העבודה שלו כוללות דברים שלא מקובלים עליי ולכן החלטתי לסיים ההתקשרות ולעבור לקונסטלציה של מנה"ח במקום רו"ח חיצוני. משום שעבודתו לא הסתיימה ואף הוא השהה סיום משימות ישנות החזקתי סכום כסף עד לסיום התהליך. הוא מצידו סגר את חלקן של המשימות וחלק אחר סגרתי בעצמי. במהלכן הוא החליט שהוא לא רוצה את יתרת החוב שמגיעה לו (כביכול נעלב). כעת הוא ברוגז תקופה ארוכה ולא מוכן בשום פנים באופן לקבל הכסף. מקווה שהסברתי עצמי כהלכה. האם ניתן לפסוק בעניין כבודו?
תשובה: על פי מה שאתה מתאר מנהל החשבונות מחל על החוב ואתם פטורים מלשלם אותו. הרב מיכאל יומטוביאן
שאלה: כיסוי ראש בתמונה: האם מותר לראות תמונה של אישה נשואה שהצטלמה ללא כיסוי ראש, (כשבד"כ היא כן מסתובבת עם כיסוי ראש)? השאלה נשאלה בהמשך לשאלה "כיסוי ראש בתמונה"
תשובה: מותר לראות, אבל לא התבוננות של הרהור רק הסתכלות.
שאלה: אמונה: יש לי בעיה באמונה. אני אדם דתי מאמין אבל לפעמים מתרוצצות לי שאלות בראש שמערערות לי את האמונה ביהדות ובתורה למשל למה אני צריך להאמין במה שכתוב בתורה? שהיא נכתבה לפני המון שנים ועוד על ידי בן אדם בשר ודם כמוני?מי אמר שכל מה שכתוב בתורה זה מה שהיה באמת אולי אנשים שינו את מה שכתוב?למה יש מצוות בתורה שפעם היו מקיימים אותם והיום לא מקיימים?(למשל שמיטת כספים) מקווה לתשובה שבעזרת ה תחזק אותי יותר באמונה יהי רצון שבעזרתו יתברך לא אגיע עוד לשאלות כפירה
תשובה: דבר ראשון חשוב מאוד לדעת, שאסור להיבהל משאלות, לכל אחד יכולות להיות שאלות, וזה מאוד טבעי. השאלות לא מפחידות, אלא הן אומרות שהאדם נקרא להתחיל לבדוק ולמצוא לעצמו את התשובות לשאלות. כשאדם שואל שאלות ולומד את התשובות, הוא זוכה לברר את האמונה שלו, ולחזק את הקשר עם אבינו שבשמים. לכן טוב לשאות, וטוב לברר, אך חשוב לדעת שלפעמים התשובות לא כל כך קצרות, ולפעמים הן לא במסגרת המתאימה לכתוב עליהן תשובה כזו או אחרת דרך האינטרנט, אלא הן דורשות לימוד מסודר של הנושאים שעולים, ולהתבונן בהם לעומק. לדוגמא: השאלה שלך על למה להאמין במה שכתוב בתורה היא שאלה מאוד טובה, אך מסופקני אם מתאים לענות עליה תשובה דרך האינטרנט, שכן היא דורשת לימוד מסודר, ויש על כך דברים מסודרים וברורים שיתנו לך הרבה יותר מתשובה כזו או אחרת. לכן, רצוני להציע לך הצעה שלדעתי תהיה לך מאוד מאוד טובה. אנו באתר משתדלים לא רק לענות תשובות לשאלות של פונים, אלא גם לעזור להם באופן המעשי, בהכוונה וביצירת קשרים. אם תרצה אשמח לעזור לך לבות קשרים עם אנשים שתוכל ללמוד איתם, ואולי אפילו מסגרת לימוד שתוכל לתת לך באמת את כל מה שאתה מחפש. כיום יש מסגרות מאוד טובות, ואף עם פינימיה, ולפעמים אפשר אפילו לשלב עם שיעור על העניין, ויצירת קשר חי עם רב שיעזור לך בהמשך הבירור הזה ושאר הבירורים. אשמח שתחזור אלי אל האימייל שלי, ותוכל לספר לי מעט על עצמך, ואשתדל לעזור לך בהקדם האפשרי. הרב יצחק גרינבלט zahig1 gmail.com
שאלה: איך יכול להיות מרא דאתרא לשיעורים?: לכבוד הרב, בהמשך לתשובתך על הרבצ"ר: שמעתי רבנים שמערערים על מעמד הרבצ"ר כמרא דאתרא באופן כללי, ואת זה אני יכול להבין (כמובן שיש לכך השלכות.). אבל אני לא מבין כיצד ייתכן מרא דאתרא לעניין כך וכך. לפי מה שלמדתי מרבותיי, כל עניינו של המרא דאתרא זה שהוא מופקד על ההלכה במקומו, והוא האחראי לכך (ולכן, בין השאר, יש לו יש סיעתא דשמיא), ורק רבנות מוסכמת על כל האומה כולה יכולה לערער על פסיקתו (שוב, בתנאי שהוא באמת במעמד מרא דאתרא). אשמח להבהרה בעניין, כי הדבר נוגע לביסוס כבוד הרבנות וממילא התורה כולה בצורה שיכולה להתקבל בקרב עמנו. השאלה נשאלה בהמשך לשאלה "פסיקת הרבנות הצבאית בשירת נשים בצבא"
תשובה: רב צבאי תפקידו לפסוק רק בעניינים הנוגעים לצבא כמו תרגילים או פעילות בשבת, סידורי כשרות מתאימים למהדרין, עידוד וקירוב רחוקים לתורת ישראל ובפרט בזהירות בענייני צניעות, שח הזהירו שאם הם אינם נשמרים יש בזה חלילה סכנה לחיילים. ובכל שאלות התורה שאינן נוגעות לצבא יש להישאר עם פסקי הרב המקובל על המשפחה בחיים האזרחיים.
שאלה: תפקיד משגיח הכשרות: שאלה היתה אודות מדריך למשגיח. הרי אחרי למודים ובחינות והכל הוא בא לעבודה מה בדיוק נדרש ממנו לעשות מא עד ת, מאין הוא ידע? השאלה נשאלה בהמשך לשאלה "כשרות"
תשובה: ראשית, בשביל זה הוא למד את כל ההלכות ונבחן עליהם. שנית, המשגיח אינו נותן הכשרות אלא רק משמש כידו הארוכה של הרב הנותן את הכשרות. המשגיח צריך להתייעץ עם הרב ולקבל ממנו הנחיות ברורות מה לעשות בכל מצב. בברכת התורה, WWW.Yeshiva.org.il
שאלה: ייחוד מקום לתפילת נשים: למדתי שיש ענין שאדם יקבע מקום קבוע לתפילה בביתו.וראיתי נוסח תפילה שעליו לאמר בפה מלא: "זה המקום אני בוחר להתפלל לשם יחוד. בשם ה, להיות מקום קבוע להתפלל אני וביתי וכל ישראל. יהי רצון שתשרה שכינה במקום הזה כמו בכל בתי הכנסת בישראל. האם הקביעה והתפילה גורמות לדרגת קדושה של בית כנסת שיהיה אסור להחליף טיטול לתינוק בחדר או לאכול שם?
תשובה: הגדרת בית כנסת היא כשאדם קובע שהוא ינהג במקום רק לדברים שבקדושה. כשאדם אומר על חדר בביתו שהוא יתפלל שם קבוע הוא לא מכוון שהוא רק יתפלל אלא שכשהוא מתפלל הוא יתפלל במקום זה. יש בקשה שתשרה שכינה כאילו זה היה בית כנסת אבל אין כאן הפיכת המקום למקום שהוא בקדושת בית הכנסת. בכל רגע האדם בדעתו שלא לקבוע מקום זה רק לתפלה וזה נשאר חלק מביתו שעושה בהם עניני רשות. לכן אין שם קדושת בית כנסת
שאלה: שיטת הרמב"ם בשאלה האם כבוש כמבושל: למה הרמב"ם בהלכות מאכלות אסורות לא דן כלל בשאלה האם לכבוש יש דין של מבושל או שאין לו דין של מבושל, ולא גילה את דעתו בשאלה האם יש לפסוק כשמואל או כרבי יוחנן, שנחלקו בדבר בחולין (קיא, ב)?
תשובה: דומני שהנודע ביהודה דן בזה. כנראה שהרמב"ם מבליע את הדין הזה באיזה שהוא מקום אבל לעמוד על שורשם של דברים יש לעיין בנודע ביהודה.
שאלה: כשנשאר אור במקרר: לרב הוצאת התקע והחזרתו אינו פיתרון ראוי, כיוון שבדלת המקרר נמצאים גופי חימום שאם הוצאת התקע (שהוא מוקצה בפני עצמו) ינותק החשמל מגופי החימום (שמונעים הצטברות מים על הדלת) ויחודש עם חיבור התקע מחדש. נראה לי שאם מישהו יפתח את הדלת בשוגג במיוחד שיש הרבה אנשים מבני הבית ושאינם מבני הבית יש להשאיר דלת פתוחה, ובמידת הצורך להעביר למקרר של השכנים או להעביר לפריזר שממשיך לפעול כרגיל. השאלה נשאלה בהמשך לשאלה "אור במקרר בשבת"
תשובה: : יש סוגים שונים של מקררים. יש מקררים שאין בחיבור לחשמל פעולה ישירה. בנוגע למוקצה כתבתי לעשות זאת בשינוי שלא נאסר בטלטול מוקצה. יישר כוח
שאלה: נענע של חסלט: כיצד עליי לבדוק נענע (ושאר מוצרים אחרים) של גוש קטיף וחסלט? האם השרייה ושטיפה בלבד מספיקים?
תשובה: וברכת ד' מוצרי חסלט מספיק השרייה ושטיפה. בשאר החברות יש לבדוק לפי כל חברה וחברה, יש חברות שצריכות בדיקה כמו חסה רגילה שגדלה בשטח פתוח, עטיפת צלופן איננה מכשירה את החסה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: מכנסיים לבנות בזמן פעילות ספורטיבית: לכבוד הרב, האם זה תואם את רוח ההלכה שאישה נשואה תלבש מכנסיים בזמן פעילות ספורטיבית (כדורסל וכד ) בחדר סגור עם נשים בלבד?
תשובה: כן, זה תואם את רוח ההלכה אם אלו מכנסי נשים.
שאלה: אמירת דבר תורה בפנימיה: בישיבות ובאולפנות עם פנימייה: האם צריך להגיד דבר תורה בכל ארוחה או רק בשבתות?
תשובה: זה לא שאלה של צריך אולי זה עניין של חינוך, תלוי בהדרכת ההנהלה. בשבתות זה ראוי.
שאלה: אוכל שבושל בשבת: לכבוד הרב אני נמצא בשלבי התחזקות ברוך השם, אך לצערי המשפחה שלי מבשלת אוכל גם לאחר כניסת השבת. להבנתי אסור לאכול מאוכל זה במהלך שבת עצמה, אך האם זה מותר במהלך השבוע?
תשובה: ב"ה לך. מרגש אותי לקרוא על ההתחזקות שלך, וכואב לי שהמשפחה שלך עדיין לא, והיא מכניסה אותך לבעיות מאוד לא קלות. יודע אני שהם לא עושים זאת דוקא נגדך, אך לפעמים אנשים מכניסים אחרים לבעיות גם בלי ידיעתם ובלי הבנתם. לפי ההלכה אוכל שבישלו אותו בשבת אסור לאכול אותו, לא רק בשבת אלא גם לעולם, ולכן אין פתרון לפי התורה למה שהם עושים. יודע אני שדבר זה לא קל לממש אותו, ואף לפעמים הוא גורם למריבות ולקשיים, אך חשוב לדעת שרק אם האדם אמיתי עם עצמו הוא זוכה באמת להתקדם. כשאדם מחפש לעצמו דרכים קלות, הוא לא מתקדם באמת, אלא נשאר בעולם דמיוני של שקר, בעולם שלא נשאר ממנו כלום לאחר זמן, שהוא מרגיש בסופו של דבר שהוא חי לא בשקר. לכן, למרות הקושי, חשוב לדעת את ההלכה, ואת האמת של התורה. דבר שבישלו אותו בשבת, זה אומר שנעשה בו חילול שבת, ונעשה בו פגיעה בה', וכיצד אנו נהנה במה שעושי בפגיעה באבינו שבשמים? דומה הדבר למישהו שקורא בחשק כתבה בעיתון שבה מתואר בפרוטרוט, על עלבון שמישהו העליב את אבא שלו, וכי אין בכך פגיעה באבא? כך גם הדברים האלו. כמובן שאתה כבוגר מבין שלא את הכל אפשר לומר, וגם מה שאומרים צריך לשקול איך לומר זאת ואיך להגיב. אתה מכיר את ההורים שלך, יודע את הרגישות שלהם, ויודע גם איך לומר להם את הדברים באופן שהוא יתקבל באופן הקל ביותר. יש כאלו שלפעמים אני ממליץ להם להשתמש ברגש של ההורים, ולבטא להורים מצד אחד את ההחלטיות שלך, ואת הצער שאתה מאוד היית רוצה, אבל אתה לא יכול, ושאתה מאוד מבקש אם הם מוכנים למצוא את הדרך איך שגם אתה תוכל ליהנות מהיותך חלק מהמשפחה. אך אתה מכיר אותם טוב יותר ממני, ואני סומך עליך שתבחר את הדרך הנכונה איך להעביר להם את המסר הזה. ידידי, אשמח להיות בקשר ולעוזר לך בעוד דברים, ותרגיש חופשי לפנות אלי ישירות אל האימייל שלי, בכל שאלה ובקשה ואשמח לעזור. הרב יצחק גרינבלט zahig1 gmail.com
שאלה: מוסיקה בספירת העומר: האם יש הבדל בין האזנה למוסיקה בבין המצרים לבין ספירת העומר? מה בדיוק ההבדל? (אני מלמדת ורוצה ללמד מדוייק) השאלה נשאלה בהמשך לשאלה "שמיעת מוזיקה בספירת העומר ובבין המצרים"
תשובה: בבין המצרים זה הרבה יותר חמור מספירת העומר. בספירת העומר מנהגי האבלות לא מקובלים אצל כל העדות, התימנים, למשל, לא נוהגים אבלות בספירת העומר כי זה לא מופיע ברמב"ם. אבל למעשה למי שנוהג אבלות צריך שלא לשמוע מוזיקה משמחת אבל מוזיקה עצובה מותר. גם בדורות הקודמים מוזכר שהיו מקוננות שליוו בחלליות בזמן ההלויה.
שאלה: מה נקרא סיום?: לכבוד הרה"ג דב ליאור שליט"א. א. רציתי לשאול האם סיום של סימן בשו"ע בעיון הסוגיות הנידונות בו עם ראשונים ואחרונים לאסוקי שמעתתא אליבא דהלכתא שקול לסיום מסכת וניתן לומר בו את הקדיש המיוחד שיש בסיום? ב. האם סיום נושא בשו"ע כנ"ל בעיון,כמו הלכות אבידה ומציאה או הלכות הלוואה או הלכות ריבית וכו יכול להחשב כסיום? ג. האם סיום של אחד מארבעה טורים יכול להחשב סיום? ד. מה כן יכול להחשב סיום חוץ ממסכת גמרא וסדר משנה?
תשובה: אני לא חושב. סיום תקנו דווקא על מסכת שלמה וכמו שסעודה עושים על סיום מסכת כך גם הקדיש ואין הבדל בין בקיאות לעיון. התקנה היא רק על סיום מסכת.
שאלה: יין נסך ביין מבושל: אני גרה בצרפת ונוהגים אצלנו שלא יגעו מחללי שבת ביין בבקבוק פתוח אבל מאפשרים להם לעשות קידוש. בנוגע לסיבה שלא שותים יין עם גויים, מה עם יין מבושל, האם אפשר לשתות עם גויים? והאם אפשר עם מחללי שבת? ב השאלה נשאלה בהמשך לשאלה "ברכה על יין של אינו שומר שבת"
תשובה: אם הוא מחלל שבת והוא נוגע בבקבוק זה לא אוסר את הבקבוק. אם רוצים להחמיר, זה רק אם הוא מוזג את היין אל הכוס ויש להחמיר ולא לשתות את היין שבכוס. אבל היין שנשאר בקבוק לא נאסר. ובלשון ההלכה זה נקרא שהוא לא נאסר מדין ניצוק חיבור, שדוקא מה שמזג זה בא מכוחו אבל מה שנשאר בבקבוק לא נאסר, שהוא אוסר רק בשתיה ולא בהנאה. לא מובן עניין שהם עושים קידוש. אם הם לא שומרים שבת מה עניין הקידוש. אבל אם הם לא שומרים משום שקשה להם אבל לא בגלל שהם לא מאמינים בקדושת השבת, הם יכולים להוציא ידי חובת קידוש.
שאלה: קיסמי שיניים: קניתי קיסמי שיניים והתברר שהם מכילים טעם. הם מכילים את החומרים הבאים: Water Peppermint Oil Modified Starch Gelatine Citric Acid Menthol Sodium Benzoate Gum Acacia אין כשרות על המוצר. האם אפשר להשתמש בו?
תשובה: וברכת ד' אני מבין שהטעם הוא מנטה. ויש שם ג'לטין (שלא ברור מקורו) שיכול להיות בעייתי (לפי דעות מסוימות). ועל כן כדאי אם אפשר לא להנות מהטעם דהיינו לפלוט את הטעם. אולם אם אי אפשר נראה שאין לחוש, אבל ודאי שאין לקנות אלא עם הכשר. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: תפילה בזמן ניתוח: בעוד כשבוע בני בן השנה צריך לעבור ניתוח בהרדמה מלאה. אודה לכם מאוד אם תוכלו להגיד לי איזו תפילה אני צריכה להתפלל בזמן הניתוח וגם אחריו. כמו כן אודה לכם אם תוכלו לתת לי תשובה במהרה (לפני הניתוח).
תשובה: פרקי תהילים מתאימים. רפואה שלמה.
שאלה: השבת אבידה כשהמוצא נפטר: ברשותי תכשיט שמצא אדם במסגרת תפקידו כשומר כספות בבנק (מצא ולא גנב), ולא השיבו ולא ניסה להשיבו. אותו אדם מת זה כבר והתכשיט הגיע אלי כעת. מהי הדרך הטובה ביותר לנהוג בו?
תשובה: הכלל בדיני אבידה הוא, שכל חפץ שאדם מוצא לפני שבעליו התייאשו ממנו מוטלת עליו החובה להכריז עליו ע"מ לאתר את בעליו ולהשיבו להם. ולאחר שנתייאשו בעלי החפץ ממנו, הרי החפץ כהפקר ואין על המוצא חובה להחזירו לבעליו. אולם מי שמצא חפץ לפני יאוש הבעלים והתחייב בהשבה ופשע ולא השיב, גם אם אח"כ יתייאשו הבעלים המוצא לא יוכל לזכות בחפץ מכיוון שהוא כבר התחייב במצוות השבת אבידה (בבא מציעא כ"ו ע"ב ושולחן ערוך חושן משפט סימן רנ"ט סעיף א'). כדי שאדם יתייאש צריך שיתקיימו מספר תנאים: 1. עליו לדעת שאיבד את החפץ. 2. יש נסיבות שגורמות לו להניח שהחפץ לא ישוב לרשותו, כגון: שאין על החפץ סימנים מזהים או שרוב תושבי המקום שבו אבד החפץ הם נוכרים שאינם משיבים אבידות. המשנה במסכת בבא מציעא פרק ב' אומרת שהמוצא מעות מפוזרות הרי אלו שלו ואינו צריך להכריז עליהן. מבארת הגמ' שהטעם הוא שאדם עשוי למשמש בכיסו בכל שעה ושעה. ואנו מניחים שכאשר משמש בכיסו שם לב שנפלו מעותיו והתייאש מהם (כלומר שאינו מצפה שישובו לרשותו). באופן פשוט, דין התכשיט דומה לדין המעות שהרי מרגישים אותו על הגוף ומן הסתם שמים לב כאשר הוא נופל. אמנם אם התכשיט ייחודי או שיש עליו סימנים מזהים יתכן שמי שאיבד אותו לא התייאש בשעה ששם לב שהתכשיט אבד ממנו אלא ציפה שהמוצא ינסה לאתר אותו ע"י הכרזה על האבידה (לדוגמא שלט בבנק) או בעזרת הסימנים המזהים. לגבי השאלה שלך, אם אכן המצב הוא שבתכשיט יש סימנים הרי שהמוצא התחייב בהשבת אבידה ואינו יכול לזכות בחפץ. אם אלייך החפץ הגיע לאחר שעבר זמן מיום האבידה, סביר להניח שהתייאשו הבעלים, ומכיוון שלא את נתחייבת בהשבת אבידה את זוכה בתכשיט והרי הוא שלך. אם בכל זאת את רוצה לחשוש שמא בעליו של התכשיט לא התייאשו, את יכולה לרשום לעצמך את שוויו המוערך של התכשיט, וכשיבוא אליהו הנביא בעז"ה בקרוב יגיד לך אם הגיע אלייך לפני יאוש הבעלים ואז תחזירי לבעלים את שוויו של התכשיט. אולם זו חומרא ומעיקר הדין אין צורך לזה. ובהצלחה, הרב הראל יצחק זנ"ד